RO Jurnalul Oficial al Uniunii Europene C 473/57

RAPORT

privind conturile anuale ale întreprinderii comune pentru inițiativa privind medicamentele inovatoare pentru exercițiul financiar 2015, însoțit de răspunsul întreprinderii comune

(2016/C 473/07)

CUPRINS

Puncte Pagina INTRODUCERE 1–5 58 INFORMAȚII ÎN SPRIJINUL DECLARAȚIEI DE ASIGURARE 6 58 DECLARAȚIA DE ASIGURARE 7–14 58 Opinia privind fiabilitatea conturilor 12 60 Opinia privind legalitatea și regularitatea operațiunilor subiacente conturilor 13 60 OBSERVAȚII CU PRIVIRE LA GESTIUNEA BUGETARĂ ȘI FINANCIARĂ 15–21 60 Prezentarea conturilor 15 60 Execuția bugetului pentru exercițiul 2015 16–17 60 Execuția multianuală a bugetului întreprinderii comune pentru inițiativa privind medicamentele inovatoare în cadrul PC7 18–19 60 Execuția multianuală a bugetului întreprinderii comune pentru inițiativa privind medicamentele inovatoare în cadrul programului Orizont 2020 20–21 60 ALTE ASPECTE 22–26 61 Controalele-cheie și sistemele de supraveghere 22 61 Strategia antifraudă 23–25 61 Serviciul de audit intern al Comisiei 26 61 SITUAȚIA ACȚIUNILOR ÎNTREPRINSE ÎN URMA OBSERVAȚIILOR ANTERIOARE 27–28 61 Monitorizarea și raportarea rezultatelor proiectelor de cercetare 27 61 Conflictele de interese 28 62 ANEXĂ 62

INTRODUCERE

1. Întreprinderea comună pentru punerea în aplicare a inițiativei tehnologice comune privind medicamentele inovatoare (denumită în continuare „întreprinderea comună IMI”), cu sediul la Bruxelles, a fost instituită în decembrie 2007 (1) pentru o perioadă de 10 ani și funcționează în mod autonom de la 16 noiembrie 2009. În mai 2014 (2), Consiliul a abrogat regulamentul inițial și a încredințat întreprinderii comune, denumită „întreprinderea comună referitoare la inițiativa privind medicamentele inovatoare 2” („întreprinderea comună IMI2”) (3), noi sarcini prin Programul-cadru pentru cercetare și inovare Orizont 2020 (4), prelungind durata de existență a acesteia până la 31 decembrie 2024.

2. Obiectivul întreprinderii comune IMI în cadrul celui de Al șaptelea program-cadru (PC7) (5) este de a îmbunătăți în mod semnificativ eficiența și eficacitatea procesului de dezvoltare a produselor medicamentoase, în scopul, pe termen lung, de a asigura producerea de către sectorul farmaceutic a unor medicamente inovatoare mai eficace și mai sigure. În cadrul programului Orizont 2020, obiectivul întreprinderii comune IMI2 este de a îmbunătăți nivelul de sănătate prin accelerarea dezvoltării de produse medicamentoase inovatoare și prin creșterea accesului pacienților la acestea, în special în domeniile în care există nevoi medicale sau sociale nesatisfăcute. Pentru a atinge acest obiectiv, întreprinderea comună IMI2 urmărește să promoveze colaborarea între actorii principali implicați în cercetarea din domeniul sănătății, inclusiv universități, sectorul farmaceutic și alte sectoare, întreprinderile mici și mijlocii (IMM-urile), organizațiile care reprezintă pacienții și autoritățile de reglementare în domeniul produselor medicamentoase (6).

3. Membrii fondatori ai întreprinderii comune sunt Uniunea Europeană, reprezentată de Comisia Europeană, și Federația Europeană a Industriei și a Asociațiilor Farmaceutice (European Federation of Pharmaceutical Industries and Associations – EFPIA). La program pot adera și alți membri și parteneri asociați.

4. Contribuția maximă care poate fi acordată de UE pentru acoperirea costurilor administrative (7) și a celor legate de activitățile de cercetare ale întreprinderii comune IMI este de 1 miliard de euro, sumă care este finanțată de la bugetul celui de Al șaptelea program-cadru. Contribuțiile de la membrii din sectorul farmaceutic trebuie să fie egale cu contribuția acordată de UE.

5. Contribuția financiară din partea UE la întreprinderea comună IMI2, în cadrul programului Orizont 2020, va fi de maximum 1 638 de milioane de euro, din care o sumă maximă de 1 425 de milioane de euro pentru a echivala contribuția din partea sectorului farmaceutic și o sumă maximă de 213 milioane de euro pentru a echivala contribuțiile din partea altor societăți care decid să devină parteneri asociați ai IMI2. Membrii urmează să contribuie în mod egal la costurile administrative (care nu ar trebui să depășească suma de 85,2 milioane de euro pentru întreprinderea comună IMI2).

INFORMAȚII ÎN SPRIJINUL DECLARAȚIEI DE ASIGURARE

6. Abordarea de audit adoptată de Curte cuprinde proceduri analitice de audit, testarea operațiunilor la nivelul întreprinderii comune și o evaluare a controalelor-cheie din cadrul sistemelor de supraveghere și de control, inclusiv un control al calității auditurilor ex post efectuate de întreprinderea comună la beneficiari. Acestea sunt completate cu probe de audit rezultate din activitatea relevantă a altor auditori, precum și cu o analiză a declarațiilor conducerii.

DECLARAȚIA DE ASIGURARE 7. În temeiul dispozițiilor articolului 287 din Tratatul privind funcționarea Uniunii Europene (TFUE), Curtea a auditat: (a) conturile anuale ale întreprinderii comune pentru inițiativa privind medicamentele inovatoare, care cuprind situațiile financiare (8) și rapoartele privind execuția bugetară (9) pentru exercițiul financiar încheiat la 31 decembrie 2015; și (b) legalitatea și regularitatea operațiunilor subiacente acestor conturi. Responsabilitatea conducerii 8. În conformitate cu articolele 16 și 22 din Regulamentul delegat (UE) nr. 110/2014 al Comisiei (10), conducerea este responsabilă de întocmirea și de prezentarea fidelă a conturilor anuale ale întreprinderii comune, precum și de legalitatea și regularitatea operațiunilor subiacente acestora. (a) Responsabilitățile conducerii în ceea ce privește conturile anuale ale întreprinderii comune includ conceperea, implementarea și menținerea sistemului de control intern necesar pentru întocmirea și pentru prezentarea fidelă a unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori; aceste responsabilități includ, de asemenea, alegerea și aplicarea politicilor contabile corespunzătoare, pe baza normelor contabile adoptate de contabilul Comisiei (11), precum și elaborarea unor estimări contabile rezonabile în lumina circumstanțelor existente. Directorul executiv aprobă conturile anuale ale întreprinderii comune după ce contabilul acesteia le-a întocmit pe baza tuturor informațiilor disponibile și după ce acesta a elaborat o notă ce însoțește conturile, în care declară, inter alia, că a obținut o asigurare rezonabilă conform căreia aceste conturi prezintă, sub toate aspectele semnificative, o imagine corectă și fidelă a situației financiare a întreprinderii comune. (b) Responsabilitățile conducerii în ceea ce privește asigurarea legalității și regularității operațiunilor subiacente și respectarea principiului bunei gestiuni financiare constau în conceperea, implementarea și menținerea unui sistem eficace și eficient de control intern, care să facă apel la o supraveghere adecvată și la măsuri corespunzătoare de prevenire a neregularităților și a fraudei, precum și, dacă se dovedește necesar, la acțiuni în justiție pentru recuperarea fondurilor plătite sau utilizate în mod incorect. Responsabilitatea auditorului 9. Responsabilitatea Curții este de a furniza Parlamentului European și Consiliului (12), pe baza auditului pe care l-a desfășurat, o declarație de asigurare cu privire la fiabilitatea conturilor anuale și la legalitatea și regularitatea operațiunilor subiacente acestora. Auditul Curții este efectuat în conformitate cu standardele internaționale de audit și codul deontologic formulate de IFAC și cu standardele internaționale ale instituțiilor supreme de audit formulate de INTOSAI. Aceste standarde impun Curții să planifice și să efectueze auditul astfel încât să obțină o asigurare rezonabilă referitor la prezența sau la absența unor denaturări semnificative în cadrul conturilor anuale ale întreprinderii comune și la conformitatea operațiunilor subiacente cu legile și reglementările în vigoare. 10. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care se întemeiază pe evaluarea riscului ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne referitoare la întocmirea și la prezentarea fidelă a conturilor, precum și sistemele de supraveghere și de control introduse pentru a asigura legalitatea și regularitatea operațiunilor subiacente, și definește proceduri de audit corespunzătoare în raport cu circumstanțele. Auditul include, în egală măsură, aprecierea caracterului adecvat al politicilor contabile și a caracterului rezonabil al estimărilor contabile, precum și evaluarea prezentării globale a conturilor. 11. Curtea consideră că probele de audit obținute sunt suficiente și adecvate pentru a sta la baza declarației sale de asigurare. Opinia privind fiabilitatea conturilor 12. În opinia Curții, conturile anuale ale întreprinderii comune prezintă în mod fidel, sub toate aspectele semnificative, situația financiară a acesteia la 31 decembrie 2015, precum și rezultatele operațiunilor sale și fluxurile sale de numerar pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Opinia privind legalitatea și regularitatea operațiunilor subiacente conturilor 13. În opinia Curții, operațiunile subiacente conturilor anuale aferente exercițiului încheiat la 31 decembrie 2015 sunt, sub toate aspectele semnificative, conforme cu legile și reglementările în vigoare.

14. Observațiile prezentate în continuare nu pun în discuție opiniile exprimate de Curte.

OBSERVAȚII CU PRIVIRE LA GESTIUNEA BUGETARĂ ȘI FINANCIARĂ

Prezentarea conturilor

15. Conturile anuale finale prezentate de întreprinderea comună IMI nu includ contul rezultatului bugetar și nici tabelul de reconciliere cu contul de rezultat economic. Aceste două elemente sunt publicate însă în raportul întreprinderii comune privind gestiunea bugetară și financiară pe 2015, dar nivelul informațiilor diferă față de cel oferit de majoritatea întreprinderilor comune; acest lucru demonstrează că este nevoie de orientări clare din partea Comisiei cu privire la raportarea bugetară realizată de întreprinderile comune.

Execuția bugetului pentru exercițiul 2015

16. Bugetul definitiv pentru 2015 disponibil pentru execuție includea credite de angajament în valoare de 315,3 milioane de euro și credite de plată în valoare de 195,4 milioane de euro. Pentru creditele de angajament, rata de utilizare a fost de 91 %, iar pentru creditele de plată, de 73 %. Rata inferioară așteptărilor în ceea ce privește execuția creditelor de plată s-a datorat în principal întârzierilor în cadrul negocierilor legate de mai multe proiecte din cadrul Orizont 2020, pentru care s-au efectuat plăți de prefinanțare la începutul anului 2016 (13).

17. Din totalul angajamentelor operaționale realizate în 2015 (420,3 milioane de euro), 50,2 % au fost angajamente individuale bazate pe proceduri de atribuire finalizate pentru granturi și contracte. Restul de 49,8 % au fost angajamente globale pentru care procedura de atribuire nu fusese finalizată. Nivelul angajamentelor individuale în 2015 se explică prin întârzierile în cadrul procedurii de negociere cu privire la cererile de proiecte din 2015 din cadrul programului Orizont 2020.

Execuția multianuală a bugetului întreprinderii comune pentru inițiativa privind medicamentele inovatoare în cadrul PC7

18. Din totalul de un miliard de euro alocat pentru activitățile operaționale și administrative ale întreprinderii comune IMI care urmează să fie finanțat de UE în cadrul PC7, întreprinderea comună a realizat angajamente în valoare de 966 de milioane de euro și a efectuat plăți în valoare de 538,1 milioane de euro (55,7 % din angajamentele operaționale) până la sfârșitul exercițiului 2015. Nivelul ridicat al plăților operaționale restante în valoare de 427,9 milioane de euro (44,3 %) s-a datorat, în principal, începutului lent și întârziat al activităților în primii ani ai întreprinderii comune și va fi utilizat pentru a acoperi plățile viitoare aferente acordurilor de grant semnate care sunt în vigoare până la sfârșitul exercițiului 2021. Contribuția în numerar din partea UE la costurile administrative ale întreprinderii comune s-a ridicat la 27,2 milioane de euro.

19. Din totalul de un miliard de euro corespunzând contribuțiilor în natură și în numerar ale celorlalți membri, până la 31 decembrie 2015 au fost raportate întreprinderii comune IMI contribuții în natură în valoare de 503,1 milioane de euro pentru activități operaționale, din care Consiliul de conducere a validat 321,8 milioane de euro sau 63,9 %. Contribuția în numerar din partea celorlalți membri la costurile administrative ale întreprinderii comune s-a ridicat la 14,2 milioane de euro.

Execuția multianuală a bugetului întreprinderii comune pentru inițiativa privind medicamentele inovatoare în cadrul programului Orizont 2020

20. Din totalul de 1 638 de milioane de euro care era alocat pentru activitățile operaționale și administrative și care urma să fie finanțat de UE în cadrul programului Orizont 2020, întreprinderea comună a realizat angajamente operaționale care se ridicau la suma de 351,7 milioane de euro și a efectuat plăți în valoare de 45,9 de milioane de euro (13 % din angajamentele operaționale). Nivelul scăzut al plăților se datorează în principal întârzierilor în negocierea acordurilor din cadrul programului Orizont 2020 cu partenerii din industrie. Contribuția în numerar din partea UE la costurile administrative ale întreprinderii comune s-a ridicat la 1,2 milioane de euro.

21. În ceea ce privește contribuțiile în natură și în numerar ale celorlalți membri, dintr-un pachet total de 1 638 de milioane de euro, au fost raportate întreprinderii comune, până la 31 decembrie 2015, contribuții în valoare de 68,6 milioane de euro. Contribuția în numerar din partea celorlalți membri la costurile administrative ale întreprinderii comune s-a ridicat la 2,8 milioane de euro.

ALTE ASPECTE

Controalele-cheie și sistemele de supraveghere

22. Întreprinderea comună pentru inițiativa privind medicamentele inovatoare a instituit proceduri de control ex ante bazate pe examinări documentare ale aspectelor financiare și operaționale și desfășoară audituri ex post la beneficiarii granturilor. Aceste controale constituie instrumente-cheie de evaluare a legalității și regularității operațiunilor subiacente, inclusiv a celor legate de contribuțiile în numerar și în natură aduse întreprinderii comune de ceilalți membri ai acesteia în afară de UE. Rata de eroare reziduală pentru auditurile ex post prezentată în raportul anual de activitate pe 2015 al întreprinderii comune IMI a fost de 1,5 % (14).

Strategia antifraudă

23. Conform articolului 12 din regulamentul financiar al întreprinderii comune, bugetul se execută în condițiile unui control intern eficace și eficient, inclusiv prin prevenirea, detectarea, corectarea și urmărirea subsecventă a cazurilor de fraudă și de neregularitate.

24. În urma adoptării de către Comisie, în iunie 2011, a unei strategii antifraudă, a fost adoptată în iulie 2012 prima strategie comună antifraudă în domeniul cercetării, aceasta fiind actualizată în martie 2015 pentru a ține seama de modificările introduse prin Orizont 2020 (15). Această strategie include un plan de acțiune care trebuie pus în aplicare de întreprinderile comune care activează în domeniul cercetării.

25. Întreprinderea comună pentru inițiativa privind medicamentele inovatoare are deja instituite proceduri de control intern pentru a obține o asigurare rezonabilă că fraudele și neregulile sunt prevenite și detectate (verificări ex ante ale plăților, politica privind conflictele de interese și audituri ex post la beneficiarii granturilor). Întreprinderea comună este în curs de implementare a măsurilor prevăzute în planul de acțiune, cum ar fi utilizarea bazelor de date ale Comisiei pentru a identifica organizațiile excluse sau posibilele cazuri de dublă finanțare (16), în conformitate cu calendarul convenit.

Serviciul de Audit Intern al Comisiei

26. În februarie 2015, Serviciul de Audit Intern a încheiat un audit privind controalele ex ante legate de gestionarea granturilor în cadrul întreprinderii comune IMI2. Serviciul de Audit Intern a recomandat ca întreprinderea comună să crească eficacitatea controalelor sale ex ante prin utilizarea unei abordări mai echilibrate și bazate într-o măsură mai mare pe riscuri, precum și să consolideze procedurile de control pentru certificatele privind situațiile financiare (17). Întreprinderea comună IMI2 pune în aplicare în prezent recomandările Serviciului de Audit Intern și ia în considerare observațiile Curții în această privință.

SITUAȚIA ACȚIUNILOR ÎNTREPRINSE ÎN URMA OBSERVAȚIILOR ANTERIOARE

Monitorizarea și raportarea rezultatelor proiectelor de cercetare

27. În conformitate cu normele programului Orizont 2020 (18), întreprinderea comună IMI2 a prezentat indicatori specifici privind rezultatele din domeniul cercetării în raportul său anual de activitate (indicatori de performanță și indicatori pentru monitorizarea aspectelor transversale) (19).

Conflictele de interese

28. În iulie 2015, Comisia a emis orientări în atenția întreprinderilor comune cu privire la normele în materie de conflicte de interese; aceste orientări includ un model comun de declarație privind absența conflictelor de interese, care ar trebui să fie încorporat de către întreprinderea comună în procedurile sale.

Prezentul raport a fost adoptat de Camera IV, condusă de domnul Baudilio TOMÉ MUGURUZA, membru al Curții de Conturi, la Luxemburg, în ședința sa din 18 octombrie 2016. Pentru Curtea de Conturi Klaus-Heiner LEHNE Președinte

(1) Regulamentul (CE) nr. 73/2008 al Consiliului din 20 decembrie 2007 privind înființarea întreprinderii comune pentru punerea în aplicare a inițiativei tehnologice comune privind medicamentele inovatoare (JO L 30, 4.2.2008, p. 38).

(2) Regulamentul (UE) nr. 557/2014 al Consiliului din 6 mai 2014 privind înființarea întreprinderii comune referitoare la inițiativa privind medicamentele inovatoare 2 (JO L 169, 7.6.2014, p. 54).

(3) Prezentul raport se referă la „întreprinderea comună referitoare la inițiativa privind medicamentele inovatoare”, cu excepția cazului în care trebuie să se facă o distincție între cele două programe.

(4) Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).

(5) Decizia nr. 1982/2006/CE a Parlamentului European și a Consiliului (JO L 412, 30.12.2006, p. 1).

(6) În anexă sunt prezentate în mod sintetic și în scop informativ competențele și activitățile întreprinderii comune, precum și resursele de care dispune aceasta.

(7) Costurile administrative sunt finanțate de către membrii întreprinderii comune. Pentru activitățile întreprinderii comune din cadrul PC7, membrii fondatori contribuie la un nivel egal, fiecare dintre ei cu o sumă care nu trebuie să depășească 4 % din contribuția financiară totală acordată de UE pentru întreprinderea comună IMI. Orice alt membru contribuie proporțional cu valoarea contribuției sale totale la activitățile de cercetare.

(8) Acestea cuprind bilanțul, situația performanței financiare, tabelul fluxurilor de numerar, situația modificărilor în structura activelor nete, o sinteză a principalelor politici contabile, precum și o serie de alte note explicative.

(9) Acestea cuprind rapoartele privind execuția bugetară, o sinteză a principiilor bugetare și alte note explicative.

(10) JO L 38, 7.2.2014, p. 2.

(11) Normele contabile adoptate de contabilul Comisiei derivă din Standardele internaționale de contabilitate pentru sectorul public (International Public Sector Accounting Standards – IPSAS) adoptate de Federația Internațională a Contabililor (International Federation of Accountants – IFAC) sau, după caz, din Standardele internaționale de contabilitate (International Accounting Standards – IAS)/Standardele internaționale de raportare financiară (International Financial Reporting Standards – IFRS) adoptate de Consiliul pentru Standarde Internaționale de Contabilitate (International Accounting Standards Board – IASB).

(12) Articolul 47 din Regulamentul delegat (UE) nr. 110/2014.

(13) A se vedea anexa la raportul privind gestiunea bugetară și financiară pe 2015, p. 11.

(14) O descriere detaliată a metodologiei de la baza auditurilor ex post, numărul de audituri ex post și sumele acoperite sunt prezentate în Raportul anual de activitate al IMI pe 2015, p. 107-110. Auditurile ex post efectuate în 2015 au acoperit proiecte finanțate de întreprinderea comună în cadrul PC7. Abordarea de audit pentru proiectele din cadrul Orizont 2020 este prezentată în strategia comună de audit ex post în domeniul cercetării stabilită pentru acest program. Auditurile ex post ale proiectelor finanțate de întreprinderea comună în cadrul Orizont 2020 vor fi demarate în 2016.

(15) De exemplu, crearea unui centru de sprijin comun, cu un serviciu de audit centralizat și procese operaționale armonizate la nivelul organismelor de cercetare din cadrul UE.

(16) În ceea ce privește prevenirea situațiilor de dublă finanțare, acest plan de acțiune include și verificarea recurgerii la alte surse de finanțare decât cele furnizate de UE.

(17) Modelul de acord de grant al IMI (anexa II, secțiunea 2 – Raportare și plăți, p. 7) prevede că: „[…] 4. Fiecare participant depune un certificat privind situațiile financiare în cazul în care valoarea costurilor declarate, cumulate cu toate costurile figurând în declarațiile de costuri anterioare pentru care nu a fost prezentat un certificat privind situațiile financiare, este egală cu sau superioară sumei de 375 000 de euro și, în orice caz, la finalul proiectului pentru orice sumă care nu a fost certificată anterior.”

(18) Articolul 31 din Regulamentul (UE) nr. 1291/2013.

(19) A se vedea Raportul anual de activitate al IMI pe 2015, anexele 5, 6 și 7, p. 118-132.

ANEXĂ Întreprinderea comună privind medicamentele inovatoare (Bruxelles) Competențe și activități Domenii de competență a Uniunii conform tratatului (extras din articolele 187 și 188 din Tratatul privind funcționarea Uniunii Europene) Uniunea poate constitui întreprinderi comune sau orice altă structură necesară bunei desfășurări a programelor de cercetare, de dezvoltare tehnologică și demonstrative ale Uniunii. Consiliul, la propunerea Comisiei și după consultarea Parlamentului European și a Comitetului Economic și Social, adoptă dispozițiile prevăzute la articolul 187. Parlamentul European și Consiliul, hotărând în conformitate cu procedura legislativă ordinară și după consultarea Comitetului Economic și Social, adoptă dispozițiile prevăzute la articolele 183, 184 și 185. Adoptarea programelor complementare necesită acordul statelor membre în cauză. Competențele întreprinderii comune Regulamentul (UE) nr. 557/2014 al Consiliului din 6 mai 2014 privind înființarea întreprinderii comune referitoare la inițiativa privind medicamentele inovatoare 2 (JO L 169, 7.6.2014, p. 54). Obiective Conform articolului 2 din Regulamentul (UE) nr. 557/2014 al Consiliului, întreprinderea comună IMI2 va avea următoarele obiective: (a) să sprijine, în conformitate cu articolul 25 din Regulamentul (UE) nr. 1291/2013, dezvoltarea și punerea în aplicare a activităților de cercetare și inovare preconcurențiale de importanță strategică pentru competitivitatea și poziția de lider industrial a Uniunii sau să abordeze provocări societale specifice, în special potrivit descrierii din părțile II și III din anexa I la Decizia 2013/743/UE și, mai ales, provocarea legată de îmbunătățirea sănătății și bunăstării cetățenilor Europei; (b) să contribuie la obiectivele inițiativei tehnologice comune pentru medicamente inovative, în special pentru: (i) sporirea ratei de succes a studiilor clinice intervenționale efectuate cu medicamente prioritare identificate de Organizația Mondială a Sănătății; (ii) în cazurile în care este posibil, reducerea timpului necesar pentru a dovedi validitatea clinică a unui concept în procesul de dezvoltare a medicamentelor pentru boli cum ar fi cancerul, bolile imunologice, respiratorii, neurologice și neurodegenerative; (iii) dezvoltarea unor noi terapii pentru boli în cazul cărora există o necesitate stringentă nesatisfăcută, cum ar fi boala Alzheimer, precum și pentru fenomene în cazul cărora atractivitatea pieței este limitată, cum ar fi rezistența la antimicrobiene; (iv) dezvoltarea de biomarkeri cu rol diagnostic și terapeutic pentru boli, care au în mod clar relevanță clinică și care sunt aprobați de autoritățile de reglementare; (v) reducerea ratei de eșec în studiile clinice intervenționale de fază III cu vaccinuri experimentale, prin intermediul unor noi biomarkeri pentru controalele inițiale ale eficacității și siguranței; (vi) îmbunătățirea actualului proces de dezvoltare a medicamentelor, prin furnizarea de sprijin pentru dezvoltarea de instrumente, standarde și metode pentru evaluarea eficacității, siguranței și calității produselor reglementate care sunt destinate sectorului sănătății. Organizare Organismele de conducere din cadrul întreprinderii comune IMI2 sunt (i) Consiliul de conducere; (ii) directorul executiv; (iii) comitetul științific; (iv) grupul de reprezentanți ai statelor și (v) forumul părților interesate. Consiliul de conducere poate constitui alte grupuri consultative. Consiliul de conducere este constituit din 10 membri reprezentând în mod egal cei doi membri ai întreprinderii comune: Uniunea Europeană (reprezentată de Comisia Europeană) și Federația Europeană a Industriilor și Asociațiilor Farmaceutice (EFPIA). Consiliul de conducere deține responsabilitatea globală pentru orientarea strategică și operațiunile întreprinderii comune IMI2 și supraveghează punerea în aplicare a activităților acesteia. Directorul executiv este responsabilul principal cu gestionarea cotidiană a întreprinderii comune IMI2 în conformitate cu deciziile Consiliului de conducere și este asistat de un birou de programe. Directorul executiv este reprezentantul legal al întreprinderii comune IMI2 și execută bugetul acesteia. Comitetul științific, grupul de reprezentanți ai statelor și forumul părților interesate sunt organisme consultative ale întreprinderii comune IMI2. Grupul de conducere strategică înființat de Consiliul de conducere asigură coordonarea activității întreprinderii comune IMI2 în anumite domenii strategice, pentru a conferi un nivel mai mare de transparență și de eficacitate dezvoltării unor noi produse. Resurse puse la dispoziția întreprinderii comune în 2015 Bugetul 315 255 931 de euro pentru angajamente 195 397 810 euro pentru plăți Aceste sume includ creditele reportate din 2014 și exclud sumele recuperate în cursul exercițiului. Situația personalului la 31 decembrie 2015 Schema de personal pentru 2015 prevedea 35 de agenți temporari și 9 poziții de agenți contractuali. Au fost ocupate 31 de posturi de agenți temporari și 4 posturi de agenți contractuali. 80 % din aceste resurse sunt repartizate direct pentru a sprijini activitățile operaționale. Activități și servicii furnizate în 2015 Raportul anual de activitate a întreprinderii comune IMI2 pe 2015 va fi disponibil online la adresa: www.imi.europa.eu. Sursa: informații furnizate de întreprinderea comună IMI2.